Sa ulahing bahin sa ika-2ng siglo B.C., uban sa ilang mga silingan, mga kaalyado, ug posibleng mga paryente, ang mga Cimbri, ang mga Teuton misulong sa habagatan ngadto sa walog sa Danube, habagatang Gaul ug amihanang Italya. Dinhi sila misugod sa pagsulong sa mga yuta sa Roma (Si Julio Cesar, diha sa iyang asoy sa Gallic Wars nga "De Bello Gallico", nagtaho nga ang mga Boii mao ang miatake sa Noricum). Ang dili malikayan nga panag-away nga misunod gitawag ug Gubat sa Cimbria. Ang mga Cimbri (ilalom sa ilang Hari nga si Boiorix) ug ang mga Teuton, midaog sa unang mga panag-away niining gubat, nga nagdaog sa mga tribo nga nakig-alyansa sa mga Romano ug naglaglag sa usa ka dakong Romanhong kasundalohan sa Gubat sa Arausio sa 105 BC. Apan ang Roma nagkatigom ug nag-organisar pag-usab ubos sa Konsul nga si Gaius Marius. Sa 104 W.K.P. ang mga Cimbri mibiya sa walog sa Rhône aron sa pagdasmag sa Espanya, samtang ang mga Teuton nagpabilin sa Gaul, lig-on gihapon apan dili igo nga gamhanan sa pagmartsa sa Roma nga sila ra. Kini naghatag kang Marius ug panahon sa pagtukod ug bag-ong kasundalohan ug sa 102 W.K. siya milihok batok sa mga Teuton. Sa Gubat sa Aquae Sextiae
ang mga Teuton halos gilaglag ug si Teutobod uban sa, gibanabana nga, 20,000 sa iyang katawhan nadakpan. Human niini, siya ug ang iyang tribo mahanaw sa kasaysayan. Lagmit gipadala siya ngadto sa Roma alang sa usa ka triumphal procession sa pagsaulog sa iyang kapildihan, ug dayon rituwal nga gipatay human niana. Sa misunod nga tuig, ang mga Cimbri nag-antos sa susamang kapalaran sa Gubat sa Vercellae, diin duha sa ilang mga lider, si Caesorix ug Claodicus, nadakpan, samtang duha pa ka lider, si Boiorix ug Lugius, gipamatay.